કચ્છમાં વરસાદ અનિયમિત છે. આવી સ્થિતિમાં પશુઓ અને પશુપાલકોની હાલત કફોડી બની જાય છે. માંડવી ચેમ્બર ઓફ કોમર્સ એન્ડ ઇન્ડસ્ટ્રીઝ ચેરિટેબલ ટ્રસ્ટ માંડવી તાલુકાના ૨૫થી વધુ મહાજનવિહોણા ગામોમાં છેલ્લાં છ વર્ષથી ઘાસચારા વિતરણનું કામ કરે છે. સંસ્થાના પ્રમુખ વાડીલાલ દોશીના જણાવ્યા મુજબ, ‘દુષ્કાળમાં પીડાતા પશુધનને જોઈને તેમના માટે ઘાસ વિતરણ કરવાનો વિચાર આવ્યો હતો. પ્રોજેક્ટ ચૅરમેન નવીનભાઈ બોરિચાની મદદથી આ કામ ચાલી રહ્યું છે. માંડવી ચેમ્બરની ટહેલને દાતાઓ દ્વારા ઉત્તમ પ્રતિસાદ મળે છે. અમેરિકા, લંડન, ચેન્નઈ, મુંબઈ, સુરત, વડોદરા, અમદાવાદ અને ભુજમાંથી દર વર્ષે ૪૦ લાખથી વધુનું દાન મળી રહે છે.’ જે ગામોમાં મહાજન હોય તે ગામોમાં ગાયોને ચારો મળી રહે છે. ચેમ્બર દ્વારા દાન માટે નખાયેલી ટહેલને પ્રતિસાદ મહાજનના લોકો દ્વારા જ મળે છે. આમ મહાજનના દાનથી મહાજનવિહોણા ગામોમાં જીવદયાની પ્રવૃત્તિ થાય છે. રોજ રોજ ૧૪ કે ૧૬ પૈડાંવાળી ટ્રકમાં લીલો ચારો ગાંધીનગરના ગ્રામ્યવિસ્તારમાંથી મગાવાય છે. તાલુકાનાં બે મોટાં સેન્ટરોમાં આ મોટી ટ્રક ઊભી રહે છે અને જે ગામોને ચારો આપવાનો છે તે ગામોના લોકો ટ્રેક્ટર લાવીને રોજનો ૪૦ મણ ચારો લઈ જાય છે. અત્યાર સુધીમાં ૧.૮૦ કરોડના ચારાનું વિતરણ કરાયું છે. ઉપરાંત ૧૫ ગામોમાં પશુઓને પાણી માટેના અવાડા બનાવાયા છે, ડંકી બેસાડાઈ છે. રોજ આ અવાડા ભરવામાં આવે છે. તેમ જ ધણીવગરની ગાયોને સાચવતી પાંચ પાંજરાપોળોને પાંચ દિવસે એક ગાડી ઘાસની આપવામાં આવે છે.